**Fityeház Községi Önkormányzat Képviselő-testületének**

**5/2019. (V.02.) önkormányzati rendelete**

a közösségi együttélés alapvető szabályairól és ezek elmulasztásának jogkövetkezményeiről

Fityeház Községi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 143.§ (4) bekezdés d.) pontjában kapott felhatalmazás alapján, az Alaptörvény 32. cikk (1) bekezdésének a.) pontjában, valamint Magyarország helyi önkormányzatairól szóló 2011. évi CLXXXIX. törvény 8.§ (1) b.) pontjában meghatározott feladatkörében eljárva a közösségi együttélés alapvető szabályairól és azok elmulasztásának jogkövetkezményeiről a következőket rendeli el:

**I. Fejezet**

**Általános rendelkezések**

**1. A rendelet hatálya**

1. **§**
2. A közösségi együttélés alapvető szabályait sértő magatartást követ el az a 14. életévét betöltött természetes személy, továbbá jogi személy és jogi személyiséggel nem rendelkező szervezet, aki, illetve amely az e rendeletben foglalt magatartások valamelyikét tanúsítja.
3. E rendelet azon magatartási szabályok megsértése esetén nem alkalmazható, amelyeket magasabb szintű jogszabály bűncselekménynek, vagy szabálysértésnek minősít, vagy más módon szankcionál.
4. A rendelet hatálya kiterjed Fityeház Községi Önkormányzat közigazgatási területén tanúsított, e rendeletben meghatározott magatartásokra.

**II. Fejezet**

**A közösségi együttélés alapvető szabályait sértő egyes magatartások**

**2. Zöldfelületek védelme**

**2.§**

Közösségi együttélés alapvető szabályait sértő magatartást követ el, aki

1. zöldfelületi építményt, zöldfelületi elemet rendeltetésétől eltérően használ, járdákon, tereken a közforgalmat akadályoz,
2. gépjárművel, kerékpárral gondozott zöldterületen közlekedik, parkol, kivéve a parkfenntartási munkákhoz szükséges munkagépek esetében a munkavégzés ideje alatt,
3. játszóterekre, kisgyermekek által rendszeresen használt közhasználatú zöldterületekre állatot bevisz.

**3. Közterületek és közterület jellegű területek használata**

**3.§**

Közösségi együttélés alapvető szabályait sértő magatartást követ el, aki

1. a közterületet a hirdető tevékenység kivételével a közterületek és közterület jellegű területek használatáról szóló 7/1996. (V. 22.) önkormányzati rendelet szerint közterület-használati megállapodáshoz kötött tevékenység végzése céljából érvényes megállapodás nélkül elfoglal,
2. nem gondoskodik folyamatosan a használatra átadott terület tisztításáról, a keletkezett hulladékok összegyűjtéséről és eltávolításáról,
3. a bontásból, tatarozásból származó hulladék anyagát a közterületről három napon belül nem szállítja el,
4. az építési anyagot közterületen a gyalogos és járműforgalom akadályozásával helyezi el,
5. nem tudja hitelt érdemlően igazolni építési, bontási munkák során keletkezett hulladék megfelelő elhelyezését,
6. a játszóteret nem rendeltetésszerűen használja
7. közterületen az utcai bútorokat, berendezéseket rendeltetésellenesen használja, így különösen padokon fekszik, felállítási helyükről elmozdítja,
8. hirdető-berendezést közterületen úgy helyez el, továbbá hirdető-berendezéshez nem kötődő reklámozási tevékenységet úgy folytat, hogy arra érvényes megállapodást nem kötött,

**4. A közutak nem közlekedési célú igénybevétele és a közterületek felbontása**

**4.§**

Közösségi együttélés alapvető szabályait sértő magatartást követ el, aki közutat és egyéb közterületet:

1. kezelői hozzájárulás nélkül vagy a hozzájárulásban leírtaktól eltérően veszi igénybe,
2. hozzájárulás határidejének lejárta után, annak meghosszabbítása nélkül a közterületen bontási, építési munkát végez,
3. a hozzájárulásban előírt kötelezettségeket megsérti,
4. a bontás utáni helyreállítási munkálatok műszaki előírásait megsérti,
5. a közterület burkolata alatt vagy felett bármilyen vagy bármely létesítményt elhelyez, áthelyez, közúthoz csatlakozást létesít vagy áthelyez vagy egyéb nem közlekedési célú tevékenységet végez.

##### 5. Közterületi járműtárolás és a járművekkel összefüggő egyéb közterület-igénybevétel

**5.§**

Közösségi együttélés alapvető szabályait sértő magatartást követ el, aki:

1. üzemképtelen, roncs vagy elhagyott járművet megállapodás nélkül közterületen tárol,
2. vállalkozói tevékenység ellátásához, magángazdálkodáshoz szükséges gépet, járművet közterületen tárol.

**6. Köztemetők és a temetkezés rendje**

**6.§**

Közösségi együttélés alapvető szabályait sértő magatartást követ el, aki

1. ha jogszabály eltérően nem rendelkezik, engedély nélkül, temetőként ki nem jelölt területen vagy lezárt temetőben halottat eltemet,
2. ha jogszabály eltérően nem rendelkezik, a kiadott urnát tiltott helyen helyezi el,
3. a temető nyilvántartási rendjére, továbbá a sírok (urnafülkék) díszítésére nem szolgáló tárgyak temetőbe való bevitelére vonatkozó - hirdetményben közzétett - előírásokat megszegi,
4. olyan magatartást tanúsít, amely a szertartások rendjét, a temetőlátogató közönség kegyeleti érzéseit sérti, a kegyeleti jog gyakorlását akadályozza vagy gátolja,
5. a temető területére elrendelt gépkocsi korlátozást vagy tilalmat megszegi, illetve nem a leírtak szerint közlekedik,
6. a temető területére vakvezető, segítő, szolgálati és jelzőkutya kivételével – állatot visz be vagy vezet be,
7. a sírkőmaradványok elszállítására irányuló felhívásnak nem tesz eleget,
8. az üzemeltető előzetes hozzájárulása nélkül 1 m-nél magasabbra növő fákat, bokrokat ültet ki,
9. a sírboltot a rendeletben meghatározott időben nem vagy nem az előírt módon építette meg, vagy ha a sírboltot a temető tulajdonosának hozzájárulása nélkül építette meg,
10. az urnasírboltot tulajdonosi hozzájárulás nélkül vagy attól eltérően építette meg,
11. a megváltott temetési helyen túlterjeszkedő szegélykőt, síremléket, sírboltot vagy sírjelet helyez el az üzemeltető felszólítása ellenére s ezáltal a szomszédos temetési helyeket akadályozza,
12. a közvetlen veszélyt okozó síremlék, sírjel karbantartásáról, helyreállításáról a felhívás ellenére sem intézkedik.

**7. Állattartás**

**7.§**

Közösségi együttélés alapvető szabályait sértő magatartást követ el, aki

1. közterületen bármilyen állatot etet,
2. haszonállatot tart a jogszabályi előírásoknak megfelelő állattartó épület és/vagy trágyatároló nélkül,
3. a felügyelete alatt álló állat által okozott szennyeződést a közterületről nem távolítja el,
4. ebet közterületen, póráz nélkül vezet, vagy ingatlanáról felügyelet nélkül kienged.
5. szociális, egészségügyi, oktatási, kulturális intézmények területére, illetve épületébe ebet bevisz, beenged, illetve ott tart, kivéve a terápiás, segítő, vakvezető, szolgálati és jelzőkutyákat.

**8. A helyi környezet védelme**

**8.§**

Közösségi együttélés alapvető szabályait sértő magatartást követ el, aki

1. az avar, kerti és egyéb növényi hulladékot tilalmi időszakban, tiltott területen valamint közterületen éget, a tűzgyújtás folyamatának gyorsítására légszennyező vagy bűzös segédanyagot alkalmaz,
2. a szabadtéren meggyújtott tüzet felügyelet nélkül hagyja,
3. az égetés befejezésével nem gondoskodik a tűz biztonságos eloltásáról.
4. közterületen mobil hangosító berendezést üzemeltet vagy élőzene szolgáltatást nyújt engedély nélkül, vagy az engedélytől eltérően végez vagy végeztet,
5. jelentős zajkibocsátással járó alkalmi rendezvényt engedély nélkül vagy az engedélytől eltérő módon rendez, illetve a rendezvényre előírt zajhatárértéket túllépi,
6. este 21.00 óra és másnap reggel 7.00 óra között zajt keltő munkát végez kivéve, ha a tevékenység elemi kár elhárításával vagy műszaki meghibásodásból eredő javítással függ össze;
7. a közterülettel érintkező felületre, építmény udvarába, ablakba zajhatással járó hangosító berendezést helyez el és üzemeltet és ezzel indokolatlanul zavarja mások nyugalmát.
8. a természetes vagy mesterségesen kialakított felszíni vízfolyásokba, kutakba, illetve talajba háztartási szilárd-, vagy folyékony hulladékot juttat,
9. közterületen gépjármű mosást végez, vagy végeztet, illetve lakóházhoz tartozó udvarban végzett ilyen irányú tevékenység végzése során a közterületre szennyeződést juttat
10. csapadékvíz-elvezető nyílt árokban, vízfolyásokban a vizek elfolyását gátolja,
11. a magáningatlanok, közterületek és egyéb bérleményekkel határos járdaszakasz, zöldsáv és mellette húzódó nyílt árok, kapubejárat, valamint annak műtárgyai tisztántartásáról, a zöldsáv kaszálásáról az ingatlan telekhatárától az úttest széléig terjedőm távolságban nem gondoskodik, illetve a hótól, jégtől síkossá vált járdát, gyalogjárdát, lépcsőt a hóesést, valamint a fagyást követően lehető leghamarabb nem tisztítja meg,
12. a hórakást útkereszteződésben, úttorkolatban, a kapubejárat elé annak szélességében, a járdasziget és járda közé víznyelőkön, a tömegközlekedésre szolgáló jármű megállóhelyén, gyalogátkelőhelyen helyez el,
13. nem tesz eleget a belterületi ingatlanát érintő folyamatos rendben tartási kötelezettségének a köztisztaságról és a közterület-használatról szóló 7/1996.(V.22.) önkormányzati rendelet értelmében.
14. vasárnap és ünnepnapon jelentős zajkibocsátással járó tevékenységet (pl. betonkeverés, robbanómotoros gépi fűnyírás, gépi fűrészelés, motoros permetező, stb.) végez.

**9. A hulladékgazdálkodás rendje**

**9.§**

Közösségi együttélés alapvető szabályait sértő magatartást követ el, aki:

1. a közszolgáltatás igénybevételére kötelezettként hulladékát nem a közszolgáltatónak adja át,
2. a hulladékgyűjtő edénybe folyékony, mérgező, robbanásveszélyes, vagy olyan anyagot helyez el, amely más személy testi épségét veszélyezteti,
3. az előírt hulladék-szelektálási kötelezettségének nem tesz eleget, vagy a gyűjtő edénybe az előírásoktól eltérően nem elkülönítve helyezi el a hulladékot,
4. a hulladékgyűjtési, szelektálási tevékenység ellenőrzését megakadályozza.

**10. Az ingatlanok házszámozásának és a közterületi névtáblák kihelyezésének rendje**

**10. §**

Közösségi együttélés alapvető szabályait sértő magatartást követ el, aki:

1. a házszámtábla kihelyezésének, karbantartásának, cseréjének, pótlásának kötelezettségét elmulasztja,
2. közterületi névtábla kihelyezésének, karbantartásának, cseréjének, pótlásának kötelezettségét elmulasztja,
3. a közterületi névtábla kihelyezésének tűrési kötelezettségét megszegi.

**III. Fejezet**

**Jogkövetkezmények és eljárási szabályok**

**11. Közösségi együttélés alapvető szabályait sértő magatartások miatt**

**alkalmazandó jogkövetkezmények**

**11.§**

1. Az e rendeletben meghatározott közösségi együttélés alapvető szabályait sértő magatartás elkövetőjével szemben százötvenezer forintig terjedő közigazgatási bírság szabható ki, mely ismételhető.
2. Az e rendeletben meghatározott közösségi együttélés alapvető szabályait sértő magatartás elkövetőjével szemben ötvenezer forintig terjedő helyszíni bírság szabható ki.

**12. Eljárási szabályok**

**12.§**

1. Az e rendeletben meghatározott közösségi együttélés alapvető szabályait sértő magatartás elkövetőjével szemben a közigazgatási bírság kiszabásával kapcsolatos eljárásokban a polgármester jár el, míg a helyszíni bírság kiszabására a közterület-felügyelő jogosult.

(2) Az eljárás lefolytatása során a közigazgatási szabályszegések szankcióinak átmeneti szabályairól, valamint a közigazgatási eljárásjog reformjával összefüggésben egyes törvények módosításáról és egyes jogszabályok hatályon kívül helyezéséről 2017. évi CLXXIX. törvény és az általános közigazgatási rendtartásról szóló 2016. évi CL. törvény rendelkezéseit kell alkalmazni.

**IV. Fejezet**

**Záró rendelkezések**

**13.§**

E rendelet a kihirdetését követő napon lép hatályba, rendelkezéseit a hatályba lépést követően elkövetett közösségi együttélés alapvető szabályait sértő magatartások esetében kell alkalmazni.

Fityeház, 2019. április 30.

|  |  |
| --- | --- |
| **Tatai István** | **Hervai Edit** |
| **polgármester** | **jegyző** |

Záradék:

A rendeletet kihirdetésre került: 2019. május 2.

|  |  |
| --- | --- |
| **Hervai Edit** |  |
| **jegyző** |  |